정조 18년 · 목
該御史沈樂洙狀啓以爲臣以三邑巡撫事今正月初七日自濟州離發遵海周回遍行三邑九鎭堡十四日還次濟州巡路五里十里之間老少男婦連絡成群環立馬前爭言綸音册子一皆聽讀聖念之若是春春於島民乃至此極含生之倫無不感祝歉歲殘命至今視息莫非昨年移粟之天恩饑病死亡村村居多而未死之前亦霑一二日恩哺之澤死者亦必感恩云云至有吞聲嗚咽淚流被面者臣亦惻然感傷面面慰諭仍爲布諭聖朝詢瘼釐弊之盛意村村駐馬一日僅行四五十里遍歷閭里審察物色昨年穡事不至大歉而旌義右面大靜左面濟州右面等三面最被風災殆同慘凶重以秋冬捧糴徵族居多稍實戶蓄儲盡空目今春窮比他尤甚馬首擁訴之民姑無鵠面浮黃之類而皆言計口分等之還穀每不及於旬前請臣啓聞移粟臣之始入島中略知民情之利於移粟不至大歉必冀倖望之故凡以移粟爲言者一竝曉諭拒塞此等之訴幾皆寢息而尤甚三面之請去益切至臣申諭以每當移粟島陸俱弊有難輕施之意試問汝等如可直路船泊於康津等邑受穀而來運藿而納如陸民之推移受糶於他邑則當以此意狀請爲言則或願或不願可見其不至遑急去十二月二十四日狀聞中排巡穀數不足之數更爲從略磨鍊僅足分排而尤甚面里每巡計給者以甚全無他儲每患不足屢日絕糧不得已略略加等分給則元數又縮此猶可以推移塗抹而島中耕麥皆是秋麥昨年秋耕麥種絕貴一島所耕太半不及於常年雖是麥登之後亦難拖及連命於秋穀成熟之前此尤可悶不可不預慮而大槪移粟移藿島陸轉輸時蔩緣作奸之弊姑舍毋論沿海羅州等邑船路雖云內洋亦非島人常時來往之地故島中篙手沙格之一生慣水者移藿之時猶多前後致敗況沿邊各邑之僅能沿海岸內洋而往來者忽入於大洋盪潏之中其能不敗者幸賴王靈而從前每多致敗夫以陸地無辜之民命輕試於易敗必死之地運輸之穀輒多沈失畢竟島民又因納藿而殞命則聖朝軫恤島民之至意實無萬全無弊之策移粟一款決非每年容易許施之事而島中土薄災多通三邑穀總不滿二萬歉荒之歲非外穀則亦無以全活濟民倉設施寔出於聖朝懷遠恤饑之策臣未諳設施規模何敢輕議而卽今所見如得移倉於康津海南等地使島民往來受納使各其官主管與受亦令道臣總察隨便隨運或先納藿而受穀或先受穀而納藿防奸塞弊亦在節目疏密則自朝天禾北等浦至南塘古達島等浦大洋船路一直相對往來之篙手船人毋論彼此皆爲慣熟遠近島嶼之指點朝暮雲風之占候心與境會手與心應除非釣舠販船之汲利妄發者則萬無致敗之慮島中望哺有朝發夕至之喜沿邊轉運無乘危涉險之患一時淺見之妄論雖極惶悚竊自附於便宜可否之義而至於麥後預慮之事穀數不必多劃領運今難再擧先令道臣區劃康津海南兩邑中留庫穀折米限二千石許令濟州等三邑量其時緩急而從多少分受以去仍爲納藿則似爲便當亦可以先試移倉之便否以臣狀辭令廟堂稟處巡路民訴之以弊瘼呈狀者多至百有餘度就其中流來徵斂之許多謬例難支痼弊今方一一査括以爲除革之地諸般擧行形止及巡審時海防形便軍器利鈍卒伍虛實牧場要害等事臣復命時當爲條列書啓文武試才以今正月十九日定行矣今正月十六日封啓敎曰爾行利涉民情恃以爲慰大抵言語文字猶能感人若是耶諸般弊瘼便宜釐革俾島民得以樂生安業設倉一款許令廟堂稟處雖非舡粟足可濟活則陸民之賴而息肩亦甚幸也然此時守宰若付生手何以弛宵旰遠䫃重溟之念乎以爾陞拜牧使除朝辭察任政官卽爲牌招開政下批文試試劵待上來科次下送而島中人士咸願建閣妥奉御題爾旣不煩民力而營始云入格試券魁作令外閣印送此意竝須知悉今番慶科以廣慶之意問本島儒武上來者欲爲別試矣只有閑良一人屢試未能入格特付禁旋輪直殿廊量給料米使之更觀來年慶科武擧人賜第者與文武入格人趁明春上送以爲同時唱名之地爾今陞拜所佩密符以前牧使祗受者仍佩俾除奉命使行往來廚傳之弊前牧使罪狀觀於爾之論列益知其所不知朝廷之差送牧守撫摩民人意在於分憂則渠亦人耳焉敢若是之不畏愼乎賙賑之政無狀尤莫甚爾所謂事事不誠件件無實云者誠着題無論邂逅與否損瘠之夥然看來驚心又無論謬例有無賑口之虛錄是可忍乎且況爲島民除弊條件中最是頒令者卽御極初蠲貢事也其中絕大全鰒之永除其時下敎果何如而渠敢托以用於京中求請不但勒徵大品乃求無穴之鰒致此無告之籲天無從者寧不痛惡外此雜犯猶屬餘事前牧使李喆運待其拿來令該府爲先除尋常嚴刑取招期於照法嚴繩島中校吏之助虐剝民之類爾其大張威儀聚會大小民人事關軍政者回示嚴棍事關民情者別般嚴刑竝卽照法重治爾將此意宣布島中梁哥士人事雖曰稱冤不謂無理謀陷不可證成云而與臺臣旣有隨問强答之擧則不可以皆非虛言恕其罪爾其更加嚴處昨歲饑荒殿屎如許旣聞之其若諉罪於無狀之牧守則其恥甚於罪歲大抵牧守之不得其人卽亦朝廷之責也爾其就塡壑最多處聚集孤臾寡妻設壇操文以酹之擧行後形止狀聞歲功之成多在於人力之勤勵見今土脈融解東作將始殫誠勸課盡力畎畝俾來牟有萬億及秭之喜事回諭○又狀啓以爲臣略察島中事情今年春夏間癘疫饑饉振古所無秋成時又以風災三邑俱有尤甚面里而大體不至凶歉目今所見似無遑急而在在民訴皆請移粟槪以涼藿聊生之類如得移粟則比之私貿其利不些且以屢蒙朝家優恤之恩意望漸闊雖不至庚癸之呼而必望舡粟今見御史之來皆謂飛輓之粟方此蔽海而至此實每年難副之望移粟之擧勿論島陸運粟移藿俱爲巨弊穀物之沈失人命之溺死前後相續之中夤緣生奸亦多難防除非切急遑遑民皆魚喁則有難輕施今秋捧糴兩邑則姑未知如何而州倉所捧停退外頗爲精實通三邑人口與穀總假令分排則不足之數似爲七八百石而陸地私賑之米舡陸續入來來頭生活不必以此數見縮大有關係請粟一款姑不擧論目下無依行乞將至死境之類發關三邑使之抄報則濟州牧抄付壯弱合爲四百八十六口大精縣壯弱合爲一百八十口旌義縣壯弱合爲一百一十口此則常年之所不能無而其數夥多實由荐饑之餘民多失業之故也該牧使所備置折米爲一百十九石而移轉麰剩條還穀剩餘公下外各人處還爲徵出折米爲百餘石亦令本牧添劃五十石以爲白給救活之計歲除前尤甚民亦爲開倉還分矣癸丑十二月二十四日封啓敎以爲島民之頷顑則陸民轉輸之勞有不暇顧恤今見爾狀本雖不舡粟猶可排比云悉心接濟毋負特畀之意事回諭○又狀啓以爲旌義大靜兩邑成册追後來到而旌義縣所報死亡六百三十口內饑故爲二百六十五口大靜縣所報死亡一百八十九口內饑故爲三十三口本牧前報死亡一千九百五十三口內饑故爲三百二十口通三邑死亡二千七百七十二口內饑故都合爲六百二十口更爲詳考帳籍七十以上一百四十二口不入籍二三歲臾弱一百三十三口計除則男女壯丁實饑故爲三百四十五口而賑時饑故二百十五口畢賑後饑故一百三十口前度狀聞中所謂留庫穀之謂以腐傷換色出給之說事不近理更爲査櫛穀薄則所謂換色在於四月畢賑夏麥未登之時軍官等處出給爲六十一石官庫中那移爲二百四石畢賑宴需之懸下於移轉穀剩數者又爲疊錄於所謂留庫條及小小用下之不當於倉穀者亦多矣旌義縣監南涑濟州判官洪履祚大靜縣監鄭運躋差定參覈官眼同擧行倉監官都賑監軍官閑良朴象鉉都賑色安敬集金錫寶等推問則象鉉供以爲饑口穀數之加錄事則設賑時移轉舡人犒饋回糧畢賑宴需等雜費夥多故饑口加錄果爲二百口而穀數加錄亦爲一百七十餘石高漢祿願納穀加錄事則甲辰年設賑時其父有三百石願納今番其子之又爲願納誠爲可嘉故以渠之所納中白米六十石依其願以正租一百五十石懸錄以衍石數牧使新到時漢祿處貸錢二百兩故官用粟六十六石十斗出給以準五百石之數此是換作實非加錄饑口死亡事則今春設賑慮有饑死之患種種申飭使之間十日報來則抄饑中死亡不過一百三十餘口而皆是梁病或老病風癎喘痢等因病致死者而實無饑餓塡壑之類矣移轉剩穀則初非濫捧只捧斛上三升者畢竟分給之後合以計之則爲三百餘石而一百十一石零充補於敗舡沈失及未捧之數其餘二百二十餘石添補自備之穀入於白給而初無貿買涼鰒之事還分劃穀則主將或恐監色之弄奸每巡剩穀使之置簿畢竟合計爲三百餘石故二百二十餘石減給吏逋一百十餘石帖給監色海南未捧十一石五月將校金鐘輔出陸時麰價三十三兩推來貿取苧木敗船沈失請穀時除置留庫穀一千四百石則初意或慮請穀之未準其數果爲除置而分賑幾畢吏逋八百餘石現發以上項剩穀二百二十餘石減給五百七十餘石卽爲徵納旣以畢巡之故其餘舊在六百石中以換色樣軍官四人及色吏等分授六十一石戶庫經用當年春夏條預下於昨年冬之故將士支放無路二百四石亦爲那移貸用餘數三百三十五石尙在各倉中馬尾收米事則從前邑例每年出給於校吏各廳使之換貿雜物以補官用而今年則以自備白給之故不得已收米年荒米貴將校輩或多替徵民間以致民怨云敬集錫寶等供以爲己悉於監官之招更無可達之辭云各刑問一次訊杖三十度大靜倉監官軍官前萬戶金兌瑞西倉色吏金日大大靜倉色吏孫處權等各刑推一次訊杖三十度推問則兌瑞供以爲渠以兩倉監官主管捧分而量斛之法旣有平木則斛上數三斗之說萬萬無理而只捧斛上三升分給之時果有剩餘此則承將令雖升合之微竝爲件記修納麰種還分時留置換貿事則西倉餘麰五石果爲出給於願受人處換米而大靜倉種麥則分餘頗多而所換則少餘數尙在庫中捧還時故爲操縱納賂事則實爲曖昧將令每以精捧申飭故果爲精捧所謂鹿皮白蠟不過以渠所用色穀許以防納而到今至有呈訴推給之擧則其數不多無穴鰒事則主將以京中求請欲爲貿得故果爲求貿於浦邊而給準價擇其大者貿納如干之數小者渠果爲用之云日大處權等供以爲還穀取剩事監官旣己納招更無可達之辭云前座首姜時豪時座首夫道一等推問則時豪供以爲請穀狀聞時留庫穀一千四百石除置者或慮請穀之未準劃而座首之任改差於四月故不知畢竟區處而吏逋現發腐傷改色等說只聞傳說而已云道一供以爲九月始差座首故前後事漠然不知云四面風憲鄭泰僑鄭元僑姜鳳休梁進聖等推問則泰僑元僑進聖等供以爲渠等風憲擧行之時還民死亡則付還成册中這這懸註拔去只以饑口死亡成册修補其中果有饑死者而或恐驚動官家不以實報云鳳休供以爲渠之面內死亡皆是病故果無饑故云鳳休刑問一次訊杖十五度更推則供以爲惶㥘之致不善仰對死亡中果有饑故而或恐官家驚動以病故懸錄云泰僑元僑進聖等各刑問一次訊杖十五度更推則供以爲正月初三日還分時面聽分付饑口與還民中死亡成册一一修補矣初五日依傳令只以饑口死亡成册修補矣今己綻露萬死無惜云幼學梁之蘊刑問一次訊杖三十度推問則供以爲渠與憲臺素是親熟而今秋入來時以病故未及尋訪還歸之時委訪下處則饋以酒杯曰還朝之日島中事或有自上下問則不可不對而余於入島後多有聞知者爲我書之渠初不聽從而强之不己依其口呼而書給至於悖說問其所聞處則憲臺以爲知之何爲第於面任處聞之云憲臺之叔與兄或爲座首或爲風憲豈待渠言而聞知乎今以渠指告者其叔與兄不敢爲證所聞措語之必使渠書之者到今思之實爲憤痛而憲臺與牧使不相得乘憤還歸之時與渠相見爲其强迫而書草實爲不幸以何心腸構誣地主乎實無含怨於地主之事而昨年夏間以書齋生料米還收事不善仰對降定刑吏者不過兩日而以文才可惜特爲解給其後以白米二斗難五首等物帖給則感之可也有何怨乎云各人等招辭如是大槪三邑飢故至於六百餘口之多者驟見極爲驚心而春夏間一島之中癘氣火熾重以飢饉病者因飢而死飢者因病而死白給賙恤一日之糧壯者不過五合則飢病之一一全活其勢末由所謂飢故亦非屢日絕粒擧皆浮黃塡壑之類則揆以常情爲官長必無故爲越視全然不恤之理而惟其移轉穀還穀取剩之濫費飢口與賑穀之虛錄克數等事雖使自爲之言不可謂專心救飢況面里死亡之報初則面飭旋以傳令只許白給中報來而還民無論者出於面任之供畢賑後留穀之稱以換色分授那移於麥未登民飢之時者己爲無狀所謂移轉剩穀之克補敗船失數謂出於不欲煩聞之意還穀剩數之克給吏逋亦謂之一視吏民而一粒關係人命之時以飢民口吻中物無難帖給又歸之雜費所謂換色那移難免穀貴時年利之目高漢祿之納穀加錄雖謂之準折無縮數則異於啓聞事有干於貸錢以致衆疑則比之於飢口加錄啓聞猶爲小事事事不誠件件無實諸般數爻雖與臺疏臚列過半有減而人言民怨皆由於此馬尾之收米大鰒之創名雖是小節取冤亦大麰種之換賣鹿皮白蠟之換貿皆以軍官之自當事屬己過亦難窮査其數爻臺疏所謂貿買涼鰒一款雖無大叚入己之跡該牧使種種所犯如右所陳朴象鉉金兌瑞則前後事渠旣自服幷刑推一次事當照律定配而蟣蝨之類不足深責亦非渠罪以此分付放送梁之蘊則渠所納供俱有依據憲臺之叔與兄以座首風憲伊時邑事無所不知又皆參宴憲臺所聞直爲勒歸於村居之之蘊則渠之稱冤不爲無理謀陷城主之罪有不可證成其案只以干與臺疏之罪刑推一次放送風憲姜鳳休則以春夏間面任不報死亡又以全無飢故納供則渠以憲臺之兄其所爲言若是相反究其情狀有不可知以面報不以實之罪各面風憲幷嚴刑放送該邑吏等亦爲從輕重刑推棍治該牧使李喆運諸般剩穀飢口加錄留庫穀不爲分給換色那移前後死亡一不狀聞等節請令該府嚴覈得情照法勘處癸丑十二月二十九日封啓敎以無狀若此此狀本下廟堂時原任大臣輪示後仍下該府以爲發目取招之地○又狀啓以爲臣宣諭後七八日間齊民等訴至於五六次前後列名盈庭殆近數千皆以賑前後飢口死亡之遍境移轉及還穀取剩幕禆輩籠利事也臣發關三邑各面里坊曲前後死亡一一搜問使之修成册報來則旌義大靜兩邑未及來到本牧四面七十八里所報死亡都合爲一千九百五十三口內飢故三百二十二口病故一千六百三十一口而飢故中區別賑前後則設賑時飢故一百二十二口畢賑後飢故十九口其餘一百八十一口皆是還民中飢故取考設賑時穀薄及色吏輩私記則移麰一萬石內順天船致敗沈失爲一百石九斗海南未捧爲十一石狀聞中白給飢口爲二千六百四十口白給各穀貢獻蠲減條及營邑自備與願納之數爲一千七百八石零而實付飢口二千四百四十口則加錄爲二百口實分各穀一千五百三十一石零則加錄各穀亦爲一百七十七石零移轉麰封上時初以簸揚精捧欠縮夥多各邑船色自願多納剩數及其還分取其斛上所剩及落庭零餘合爲三百三十四石零而就其中克補順天沈失海南未捧之數其餘二百二十三石輸到山底浦以報畢賑宴需及船人搞饋等雜費自備穀一百餘石之數還穀則一千四百石初不入於狀聞磨鍊中而八百石爲吏逋六百石謂以腐傷不堪口食因爲留庫從後以換色出給幷與吏逋而準捧入庫分還時精分所剩折米三百三十五石零內二百二十三石零減給吏逋其餘一百十二石亦爲帖給於監賑監色處白給之自官拮據者以馬尾分授各廳而收米所謂馬尾削取山場馬尾分授將吏使之作木以補官用自是謬例而年年削取長不過五六寸元無用處而當此大無之時依前勒授收米則所謂吏校亦多替徵於廳屬村民以此致怨高漢祿願納白米六十石正租一百七十九石皮麰一百四石五斗而牧使新到時漢祿處所貸錢二百兩以粟六十六石十斗折價還報者亦入於願納之中則合爲四百十石而不及狀聞數爻者爲九十石白米六十石以租準折則不可謂之虛錄而漢祿以至賤之人濫受賞典該牧使又有貸錢相干之事轉傳人言以致疑惑海南縣移轉未捧十一石該牧使發送將校於該縣麰每石受價三兩貿取苧木等物六月初一日敗船沈失將校生還而仍爲蕩減大槪事狀如右所陳按覈一款待漢挐山設祭罷齋後差定査官當爲擧行賑民還民之飢故一州之內至於三百餘口之多極爲驚慘設賑時死亡面報不過百餘人而皆以雜病懸錄則其時面里之報與今番大爲相左以此意當爲發目取招於軍官莗故設賑分還時監官該牧使軍官前萬戶金兌瑞閑良朴象鉉座首姜時豪時座首夫道一及該色吏等幷着枷嚴囚梁之蘊則憲臺入島之時與該牧使不相得該牧使至以憲臺之兄差定憲臺支應監官之蘊因其釁隙干預臺疏飢口死亡賑穀取剩飢口穀數之加錄雖非造言而乃至於勒證悖說必欲逞毒甘心於地主者設心巧惡亦爲嚴囚各人待按覈幷當捧供以聞移轉條還分條剩餘皆是飢民口吻中物則公下外幷爲徵出於各人處以爲丏乞民白給之資矣癸丑十二月二十四日封啓敎以此狀啓一體輪示後付之該府發問目取招